LV Eiropas Savienības Oficiālais Vēstnesis C 37/28

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2009/C 37/09)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam (1). Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“FABA DE LOURENZÁ”

EK Nr.: ES-PGI-005-0480-05.07.2005

ACVN ( ) AĢIN ( X )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais dienests dalībvalstī:

Nosaukums: Subdirección General de Calidad Agroalimentaria y Agricultura Ecológica. Dirección General de Industrias y Mercados Agroalimentarios. Secretaría General de Medio Rural del Ministerio de Medio Ambiente, y Medio Rural y Marino. España Adrese: Paseo Infanta Isabel, 1 E-28071 Madrid Tālr.: (34) 913 47 53 94 Fakss: (34) 913 47 54 10 E-pasts: sgcaae@mapa.es

2. Grupa:

Nosaukums: Asociación Cosecheros Asociados de Faba (COAFA) y otros Adrese: Masma — Mondoñedo (Lugo) Tālr.: (34) 982 12 10 06 Fakss: (34) 982 12 15 52 E-pasts: — Sastāvs: ražotāji/pārstrādātāji (x) citi ( )

3. Produkta veids:

1.6. grupa. Svaigi vai pārstrādāti augļi, dārzeņi un labība.

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Faba de Lourenzá”

4.2. Apraksts: Produkts, uz kuru attiecas aizsargāta ģeogrāfiskās izcelsmes norāde “Faba de Lourenzá”, ir kaltētas, izlobītas pupiņas (kāršu pupiņas), kas pieder pie tauriņziežu (pupu) dzimtas, Phaseolus vulgaris, L. sugas vietējās šķirnes ar nosaukumu “Faba Galaica”; pupiņas ir nebojātas, veselas, tīras un paredzētas lietošanai pārtikā.

No ģenētiska viedokļa šķirne “Faba Galaica” pieder pie sugas Phaseolus vulgaris Andu reģiona genofonda. No sēklu klasifikācijas viedokļa šīs pupiņas ietilpst starptautiskajā komerckategorijā “Favada”.

Sēklām ir šādas īpašības.

Bez zīmējuma, vienmērīgā baltā krāsā.

Lielums: ļoti liels (100 sēklas sver 80–120 g).

Izmēri: garums 19–26 mm, platums 9–11 mm, biezums 7–8 mm.

Forma: nierveida, iegarena, saplacināta.

Mitrums: 14–17 %.

“Faba Galaica” pupiņām piemīt tādas kvalitatīvās īpašības, kas tās atšķir no citām pupiņām un padara tās ļoti pieprasītas patērētāju vidū, ņemot vērā to lielisko izmantojamību kulinārijā, jo tām ir proporcionāli ļoti maz mizas (8–10 %) un paaugstināta ūdens absorbcijas spēja, kas lielāka par 100 %, un vārot pupiņas neizjūk un nesalīp, pupiņu mīkstums ir pastveidīgs, bez kunkuļiem un praktiski neatšķiras no miziņas.

4.3. Ģeogrāfiskais apgabals: Ražošanas apgabals sakrīt ar uzglabāšanas un iepakošanas apgabalu un aptver Lugo provinces piekrastes teritoriju, vēsturisku novadu, kas pazīstams ar nosaukumu A Mariña Luguesa, kurš iedalīts trīs administratīvās komarkās — A Mariña Occidental, A Mariña Central un A Mariña Oriental —, kurās ietilpst šādas pašvaldības: Alfoz, Barreiros, Burela, Cervo, Foz, Lourenzá, Mondoñedo, Ourol, Pontenova (A), Ribadeo, Trabada, Valadouro (O), Vicedo (O), Viveiro un Xove.

Šajā apgabalā ziemeļu–dienvidu virzienā stiepjas vairākas kalnu ielejas, kurās ir bagātīga, dziļa, ūdenscaurlaidīga, vidēji rupja augsne un kuru klimatu sevišķi ietekmē topogrāfija un jūras tuvums.

4.4. Izcelsmes apliecinājums: Produkta izsekojamību garantē tā identificēšana visos ražošanas un pārdošanas posmos.

Lai pārliecinātos par specifikācijas noteikumu ievērošanu, pārbaudes struktūra kārto un regulāri atjaunina stādījumu reģistru un noliktavu un iepakošanas uzņēmumu reģistru.

AĢIN “Faba de Lourenzá” var piešķirt tikai tādām kaltētām pupiņām, kuras audzētas atbilstīgi specifikācijas un citu piemērojamo standartu noteikumiem, kuru īpašības atbilst tām izvirzītajām prasībām un kuru stādījumi un audzētāji ir reģistrēti attiecīgajā reģistrā.

Tāpat AĢIN “Faba de Lourenzá” var piešķirt tikai tādām kaltētām pupiņām, kas apstrādātās un/vai iepakotas attiecīgajā reģistrā iekļautajā uzņēmumā.

Gan fiziskas, gan juridiskas personas, kam pieder reģistros iekļautie īpašumi, stādījumi, noliktavas, iekārtas un produkti, pārbauda un kontrolē pārbaudes struktūra, lai tādējādi pārliecinātos, ka visi produkti, kam piešķirta AĢIN “Faba de Lourenzá”, atbilst specifikācijas un citu piemērojamo standartu prasībām.

Reģistrētajām personām ir arī pienākums deklarēt faktiski saražoto un pārdoto pupiņu ar AĢIN “Faba de Lourenzá” daudzumu, izdarot ierakstus šim nolūkam izveidotajos reģistros. Pārbaudes struktūra pārliecinās par to, vai sakrīt iepakošanas uzņēmumu pārdotie un piegādātāju lauksaimnieku saražotie daudzumi un vai šo lauksaimnieku saražotie daudzumi sakrīt ar reģistrētajos zemes gabalos iegūto ražu.

Visu produkciju pārdod iepakojumos ar numurētu AĢIN identifikācijas etiķeti.

4.5. Ražošanas metode: AĢIN “Faba de Lourenzá” var piešķirt tikai kaltētām, izlobītām kāršu pupiņām, kas pieder pie Phaseolus vulgaris, L. sugas vietējās šķirnes “Faba Galaica” un kas audzētas no sertificētām sēklām, kuras atkārtoti izmantotas pašu saimniecībā, vai no sēklām, kuras iegūtas citos stādījumos, kas reģistrēti pārbaudes struktūras reģistros.

Sagatavojot zemi sējai, veic divreizēju vai trīsreizēju augsnes šķērskultivēšanu ar arklu, šļūci vai frēzi, vienlaikus augsnē iestrādājot vajadzīgo mēslojumu, lai nodrošinātu vislabāko augsnes stāvokli. Jāuzsver, ka arī mūsdienās ļoti liela nozīme ir kūtsmēsliem no apgabala saimniecībām. Pupiņas sēj no maija līdz jūnijam, sēklu iestrādājot 2–5 cm dziļumā.

Audzējot “Faba Galaica” (kāršu pupiņas), zemē jāizvieto balsti, kas nodrošina pienācīgu auga attīstību. Šo balstu struktūru var veidot atšķirīgi atkarībā no izvēlētās audzēšanas sistēmas:

monokultūra — koka vai cita materiāla balsti, kas savienoti ar nospriegotu stiepli vai virvi, starp kuriem izvieto auklas vai tīklu;

kukurūzas un pupiņu kopaudzēšana — balsta funkciju pilda kukurūza.

Lai apkarotu iespējamos kaitēkļus un/vai slimības, izmanto šādas kultivēšanas metodes:

zemes gabalos, kur agrāk novērota parastā tīklērce, dezinficē struktūras un augsni;

iznīcina nezāles un kultūraugu atliekas;

novēro kultūraugus pirmajās attīstības fāzēs;

izmanto piemērotu stādīšanas blīvumu, lai nodrošinātu aerāciju;

izmanto veselas sēklas ar labu dīgtspēju;

gādā, lai augsne būtu pareizi mēslota un kaļķota un tajā nebūtu pārmērīgi daudz slāpekļa;

nepieļauj applūšanu un zemes sablīvēšanos;

sēj nelielā dziļumā;

izveido augu seku, lai nepieļautu grūti kontrolējamu slimību izplatīšanos;

izvairās no pārlieku agras sējas.

Apstrādājot stādījumus ar jebkādiem augu aizsardzības līdzekļiem, kopumā ievēro šādus noteikumus:

izmanto pēc iespējas mazāku aizsardzības līdzekļa devu, ievērojot ražotāja ieteiktās dozas;

ar vienu aizsardzības līdzekli stādījumus neapstrādā vairāk kā divas reizes pēc kārtas, ja vien tas nav paredzēts tehniskajos ieteikumos;

ievēro noteiktos drošības periodus starp apstrādi un ražas novākšanu.

Pupas bieži laista ar nelielu ūdens daudzumu, lai nepieļautu applūšanu un panāktu vienmērīgu ūdens sadali. Jebkurā gadījumā laistīšanu veic tā, lai pēc iespējas novērstu draudus veselībai.

Ražas novākšana notiek no augusta beigām līdz novembra beigām, kad pākstis ir izkaltušas. Ražu vai nu novāc ar rokām, kad augs vēl atrodas zemē, novācot katru pāksti atsevišķi, vai arī augu izrauj, lai pēc tam apstrādātu tam piemērotā vietā. Pēc tam pupiņas vai nu mehāniski, vai ar rokām izloba no pākstīm.

Pupiņas uzglabā un saglabā vēsā un sausā vietā, kurā ir pienācīgi sanitārhigiēniskie apstākļi.

Pirms iepakošanas pupiņas attīra, sijā un atlasa, pēc tam vismaz uz 48 stundām ievieto saldēšanas kamerā, kurā temperatūra ir -20 °C vai zemāka, lai iznīcinātu smecerniekus. Produkta saglabāšanai neizmanto ķīmisku apstrādi.

Tirdzniecībā laiž “ekstra” vai pirmās kategorijas pupiņas, atbilstoši Kaltētu dārzeņu kvalitātes standartam, kurš apstiprināts ar 1983. gada 16. novembra rīkojumu (BOE Nr. 275, 17. novembris). Iepakojumiem jābūt jauniem, tīriem un izgatavotiem no piemērota materiāla, lai nodrošinātu produkta pareizu vēdināšanu, saglabāšanu un transportu. Parasti izmanto 0,5 kg un 1 kg iesaiņojumus.

4.6. Saikne: Kāršu pupiņu audzēšana šajā apgabalā ir ļoti svarīga, un daudzi bibliogrāfiski dati liecina par nozīmi, kas tai piešķirta dažādos literāros darbos, piemēram, “Descripción económica del Reyno de Galicia” (Lucas Labrada, 1804. g.), “Historia fin de siglo. Descripción geográfica e historia de la provincia de Lugo” (Antonio Correa Fernández, 1900. g.) vai “Geografía del Reino de Galicia” (Carreras y Candi, 1936. g.). Vietējā Vilanova de Lourenzá arhīvā ir atrodama informācija par iknedēļas tirgiem un ikmēneša gadatirgiem, kas apliecina, cik liela nozīme šajā novadā ir šim kultūraugam. Pagājušā gadsimta 60. gadu sākumā La Mariña Luguesa komarkā un jo sevišķi Vilanova de Lourenzá pašvaldībā kāršu pupiņu audzēšana ievērojami paplašinājās, un šajā laikā tirgū parādījās nosaukums “Fabas de Lourenzá”, kas pieminēts arī dažādos gastronomijas ceļvežos. Šā kultūrauga nozīmība un popularitāte reģionā izraisījusi faktu, ka kopš 1991. gada ik gadus oktobra pirmajā nedēļas nogalē notiek pupiņu “Faba de Lourenzá” svētki, ko Galīsijas valdība atzinusi par tūristiem saistošu pasākumu.

Ielejās, kurās audzē “Faba de Lourenzá”, ir ļoti piemērota dabas vide, lai vispār audzētu pupiņas un jo sevišķi šķirni “Faba Galaica”. Šīm ielejām raksturīga ne tikai dziļa, bagātīga, ūdenscaurlaidīga un vidēji rupja augsne (viegls smilšmāls vai smilšmāls), bet arī sevišķi piemērots klimats, jo vasaras ir mitras un siltas (Lourenzá vidējā temperatūra maijā ir 13,6 °C, bet septembrī tā ir 17,0 °C) un temperatūras atšķirības dienā un naktī un no dienas dienā ir nelielas. Šiem apstākļiem ir izšķiroša ietekme uz produkta kvalitāti, lai iegūtu spožas pupiņas ar plānu mizu un mīkstu mīkstumu, patīkamu konsistenci un garšu; šo īpašību dēļ šīs pupiņas augstu vērtē patērētāji un tirgū to cena ir augstāka nekā citas izcelsmes kāršu pupiņām.

Turklāt šī ir vietēja šķirne, ko A Mariña Luguesa komarkas zemnieki audzējuši jau kopš seniem laikiem un kas selekcionēta, no katras ražas izraugoties vislabākās sēklas. Vietējo zemnieku tradicionālie paņēmieni labāko augu saglabāšanai un selekcijai un ražošanas metožu pielāgošanai apgabala apstākļiem ir veicinājuši tāda produkta iegūšanu, kas ir nesaraujami saistīts ar konkrēto apgabalu un ir ar izcilām organoleptiskām īpašībām.

Saikne starp šķirni “Faba Galaica” un noteikto ražošanas apgabalu ir konstatēta Zinātnisko pētījumu augstākās padomes (Consejo Superior de Investigaciones Científicas, CSIC) pētījumā, kurā secināts, ka šī šķirne dod daudz augstākas komerciālās kvalitātes sēklas (īpaši miziņas plānuma un mitruma absorbcijas ziņā), ja to audzē noteiktajā ražošanas apgabalā, nevis citās tuvējās pupiņu audzēšanas vietās.

4.7. Pārbaudes struktūra:

Nosaukums: Instituto Galego da Calidade Alimentaria (Ingacal) Adrese: Rúa Fonte dos Concheiros 11, bajo E-15703 Santiago de Compostela Tālr.: (34) 981 54 00 55 Fakss: (34) 981 54 00 18 E-pasts: sxca.agri@xunta.es

4.8. Marķējums: Uz kaltētām pupiņām, ko tirgo ar aizsargātu ģeogrāfiskās izcelsmes norādi “Faba de Lourenzá” pēc sertifikācijas jābūt katra ražotāja/iepakotāja tirdzniecības etiķetei un īpašai AĢIN etiķetei ar burtciparu kodu, kurai piešķirts kārtas numurs un kuru apstiprinājusi un izdevusi pārbaudes struktūra, un kurā attēlots aizsargātas ģeogrāfiskās izcelsmes norādes “Faba de Lourenzá” oficiālais logotips.

Gan uz tirdzniecības etiķetes, gan uz AĢIN etiķetes obligāti jābūt norādei “Indicación Geográfica Protegida Faba de Lourenzá” (Aizsargāta ģeogrāfiskās izcelsmes norāde Faba de Lourenzá).

(1) OV L 93, 31.3.2006., 12. lpp.